Το ενδεχόμενο παραγωγής μιας νέας και μέχρι σήμερα άγνωστης μορφής ενέργειας από την περιστροφή των βουλευτών του ΣΥΡΙΖΑ πρόκειται να μελετήσει το εργαστήριο CERN στην Ελβετία, σύμφωνα με πληροφορίες που είδαν σήμερα το φως της δημοσιότητας.

Σ

ύμφωνα με τις πληροφορίες αυτές, επιστήμονες του διεθνούς φήμης εργαστηρίου που παρακολούθησαν δηλώσεις βουλευτών και στελεχών της κυβέρνησης από το 2015 μέχρι σήμερα, τόνισαν πως η ιλιγγιώδης ταχύτητα με την οποία κάνουν στροφές 180 μοιρών μπορεί να κρύβει το κλειδί για την ανακάλυψη μιας νέας, απεριόριστης πηγής ενέργειας.

«Αν κατορθώσουμε να δαμάσουμε αυτή την ενέργεια είναι πιθανό οι υπόλοιπες μορφές ενέργειας που υπάρχουν σήμερα σε λίγα χρόνια να μη μας χρειάζονται πλέον» τονίζουν.

Σύμφωνα με τους υπολογισμούς των επιστημόνων, οι πιρουέτες ενός βουλευτή του ΣΥΡΙΖΑ φτάνουν να ηλεκτροδοτηθεί μια μικρή πόλη, ενώ όλοι μαζί μπορούν άνετα να καλύψουν τις ενεργειακές ανάγκες δεκάδων, ίσως και εκατοντάδων χωρών.

Υπενθυμίζεται ότι το διεθνούς φήμης εργαστήριο ερευνά το λεγόμενο «σωματίδιο του Θεού» ή μποζόνιο, ωστόσο οι ερευνητές τονίζουν ότι οι έρευνες θα στραφούν πλέον στο να ανακαλύψουν το «σωματίδιο του Θεούλη» ή τσιπρόνιο όπως το ονομάζουν.

Οι υπεύθυνοι του ερευνητικού κέντρου σκοπεύουν επίσης να μελετήσουν τα βαρυτικά πεδία που αναπτύσσονται μεταξύ των οπισθίων των Ελλήνων βουλευτών και της βουλευτικής καρέκλας, τα οποία όπως επισημαίνουν έχουν παρόμοια δύναμη με αυτά που ασκουν οι μαύρες τρύπες στο διάστημα. Για το σκοπό αυτό έχουν προμηθευτεί βίντεο με όλες τις δημόσιες δηλώσεις του Πάνου Καμμένου προκειμένου να μελετήσουν λεπτομερώς το φαινόμενο.